Іншы крытэр, паводле якога можна падзяліць гэтых паэтаў, — месца нараджэння: блізу паловы з іх нарадзіліся і раслі ў Менску, іншыя — у розных рэгіёнах Беларусі, а двое — па-за яе межамі. Варта асобна згадаць гомельскую школу маладых літаратараў на чале з выбітнай паэткай Нінай Шкляравай (нар. у 1947 г.), якая ад 60-х гг. ХХ ст. мужна бароніць беларускую мову ад навіслай над ёй усячаснай пагрозы. Блізу паловы “правінцыйных” паэтаў — з Гомеля і Гомельшчыны. Амаль усе гэтыя паэты нарадзіліся ў часавым прамежку блізу дзясятка гадоў, таму ў пададзеных ніжэй біяграфічных звестках пазначаюцца дата і месца нараджэння (калі вядома), адукацыя, узнагароды і (калі неабходна) месца працы, а таксама назвы першых кніг і даты іх публікацыі.